טפיל (מאנגה)

טפיל (ביפנית: 寄生獣; בתעתיק : Kiseijū; מילולית: חיות טפיליות; נכתב באנגלית: Parasyte) היא סדרת מאנגה יפנית מסוגת מדע בדיוני ואימה, שנכתבה ואוירה בידי . המאנגה פורסמה תחילה בכתב העת "Morning Open Zōkan" בשנת 1989, ובהמשך בכתב העת "Monthly Afternoon" של הוצאת "קודאנשה" בין השנים 1989–1994. בצפון אמריקה יצאה הסדרה לאור תחילה בהוצאת "Tokyopop", לאחר מכן "Del Rey", ולבסוף "Kodansha USA".

העלילה עוקבת אחר שינאיצ’י איזומי, תלמיד תיכון, אשר נופל קורבן לניסיון כושל של אורגניזם טפילי להשתלט על מוחו. הטפיל, המכונה מיגי, נכשל במשימתו ומשתלט במקום זאת על זרועו של שינאיצ’י. השניים נאלצים לכרות ברית בלתי-שגרתית, שבמסגרתה הם נלחמים בטפילים אחרים המאיימים על האנושות.

המאנגה עובדה לשני סרטי לייב-אקשן יפניים, שעלו לאקרנים בשנים 2014 ו-2015. נוסף על כך הופקה סדרת אנימה בשם "", בהפקת אולפן "Madhouse", אשר שודרה ביפן בין אוקטובר 2014 למרץ 2015. הדיבוב האנגלי של הסדרה שודר בארצות הברית במסגרת בלוק השידור "Toonami" של ערוץ "Adult Swim" בין אוקטובר 2015 לאפריל 2016. באפריל 2024 עלתה לשידור ב"נטפליקס" סדרת ספין אוף דרום קוריאנית בלייב-אקשן בשם "Parasyte: The Grey".

נכון לאוגוסט 2022 נמכרו למעלה מ-25 מיליון עותקים של המאנגה, והיא נחשבת לאחת מסדרות המאנגה הנמכרות ביותר בכל הזמנים. בשנת 1993 זכתה המאנגה בפרס "המאנגה של קודאנשה" ה-17 בקטגוריה הכללית, ובשנת 1996 קיבלה את פרס סייון ה-27 למאנגה הטובה ביותר.

 עלילה 
העלילה מתמקדת בשינאיצ'י איזומי, תלמיד תיכון בן 17 המתגורר עם הוריו בשכונה שקטה בעיר פוקויאמה שבמחוז הירושימה, יפן. לילה אחד פולשים לכדור הארץ יצורים חוץ-ארציים זעירים, דמויי-תולעת ובעלי ראשים דמויי-מקדח, המכונים "טפילים". יצורים אלו משתלטים על מוחם של מארחיהם באמצעות חדירה לאוזניהם לאפם. אחד הטפילים מנסה לחדור לגופו של שינאיצ'י בשנתו, אך נכשל לאחר שהוא מתעורר; במקום זאת, הטפיל משתלט על ידו הימנית ונקרא מיגי (ミギー; "ימין").

מאחר ששינאיצ'י מצליח למנוע ממיגי להתקדם אל מוחו, השניים שומרים על תודעה, אישיות ורצון עצמאיים. במפגשיהם עם טפילים אחרים הם מנצלים את מצבם הייחודי, ובהדרגה מפתחים שותפות הדוקה לשם הישרדות. עובדה זו מעניקה להם יתרון בעימותים מול טפילים אחרים, התוקפים אותם כאשר הם מגלים שמוחו של שינאיצ'י נותר אנושי. שינאיצ'י חש מחויבות להילחם בטפילים, אשר ניזונים ממארחיהם, והוא נעזר במיגי לשם כך.

הסדרה עוסקת בשאלות פילוסופיות ופסיכולוגיות, ובהן משמעות האנושיות, יחסי האדם עם הסביבה ועם מינים אחרים, תפקידם של אינסטינקט ואהבה, והאנתרופוצנטריות המובנית בתפיסות מוסר. חוויותיו של שינאיצ'י עם מיגי מובילות אותו להטיל ספק בזכותה של האנושות לטעון לעליונות מוסרית על פני הטפילים, בעוד שחוויותיו של מיגי עם בני אדם גורמות לו לאמץ בהדרגה תכונות אנושיות יותר, כגון אהבה והקרבה.

 פיתוח 
יוצר הסדרה, , בחר למקם את העלילה במסגרת של תיכון בעקבות סצנה מסוימת שעלה בדעתו. לדבריו, כאשר שקל סצנה שבה מיגי משנה את צורתו לאיבר מין לעיני סטומי מוראנו, סבר כי היא תעבוד בצורה היעילה ביותר במסגרת עלילתית זו.

 מדיות נוספות 
 מאנגה 
המאנגה, שנכתבה ואוירה בידי , פורסמה לראשונה בשלושה פרקים בגיליון מיוחד של כתב העת "Morning" מבית "קודאנשה", בשם "Morning Open Zōkan", בגיליונות F–H בין 1 באוגוסט ל-3 באוקטובר 1989. בהמשך הועברה הסדרה לפרסום בכתב העת "Monthly Afternoon" ב-25 בנובמבר 1989, והסתיימה ב-24 בדצמבר 1994. "קודאנשה" קיבצה את 64 פרקי הסדרה לעשרה כרכי טאנקובון, שיצאו לאור בין 23 ביולי 1990 ל-23 במרץ 1995. בשנת 2003 פורסמה הסדרה מחדש במהדורת קאנזנבן בת שמונה כרכים.

בצפון אמריקה נרכשו תחילה זכויות התרגום וההפצה באנגלית בידי "Tokyopop", אשר פרסמה את הסדרה ב-12 כרכים בין השנים 1998–2002. גרסה זו פורסמה גם במגזין "Mixxzine", ועמודים יומיים מתוכה הופיעו בשירות "Japanimation Station" של "America Online". מהדורה זו יצאה מהדפוס ב-2 במאי 2005. בהמשך רכשה "Del Rey Manga" את הזכויות ופרסמה שמונה כרכים בהתאם למהדורת הקאנזנבן בין השנים 2007–2009. בין 2011 ל-2012 פרסמה "Kodansha USA" מהדורה נוספת בצפון אמריקה.

במרץ 2025 הכריזה "Kodansha USA" על מהדורת כריכה רכה חדשה בשחור-לבן, הכוללת תרגום מעודכן, שחזור של האיורים המקוריים, עיצוב פנימי מחודש ועטיפות חדשות. הכרך הראשון יצא לאור ב-16 בדצמבר 2025.
 מחוות וספין אופים 
פרויקט מחווה בשם "Neo Parasyte m" (ネオ寄生獣) – אוסף סיפורים קצרים מאת יוצרים שונים, שהתבססו על המאנגה המקורית לצורך קידום עיבוד האנימה – החל להתפרסם בכתב העת "Monthly Afternoon" ב-25 בספטמבר 2014. בין היוצרים המשתתפים נמנים אקירה היראמוטו, הירוקי אנדו, ריואג’י מינאגאווה, הירו מאשימה, מוטו האגיו ואחרים. הסיפורים קובצו לכרך אחד שיצא לאור ב-22 ביולי 2016, ובצפון אמריקה פורסם ב-21 בנובמבר 2017.

פרויקט מחווה נוסף, "Neo Parasyte f" (ネオ寄生獣ｆ), החל להתפרסם בכתב העת "Aria" ב-27 בספטמבר 2014. הסיפורים קובצו לשני כרכים דיגיטליים שפורסמו באפריל 2015, ובצפון אמריקה יצאו לאור בכרך מאוחד ב-25 באוקטובר 2016.

סדרת ספין אוף נוספת, "Parasyte Reversi" (寄生獣リバーシ), החלה לצאת לאור באפליקציית "Comic Days" של "קודאנשה" ב-2 במרץ 2018. הסדרה נכתבה ואוירה בידי מוארה אוטה, הסתיימה ב-7 במאי 2021, וקובצה לשמונה כרכים. "קודאנשה" פרסמה אותה באנגלית בשירות "K Manga", ובהמשך רכשה "Kodansha USA" את זכויות ההפצה הדיגיטליות; הכרך הראשון יצא לאור ב-8 באוקטובר 2024.

 אנימה 
עיבוד האנימה,"" (寄生獣 セイの格率), שודר ביפן בערוץ "Nippon TV" בין 9 באוקטובר 2014 ל-26 במרץ 2015. הסדרה הופקה בידי "Madhouse" בשיתוף עם "Nippon Television", "VAP" ו-"Forecast Communications", ובוימה בידי קניצ'י שימיזו; שוג'י יונמורה שימש כעורך עלילתי ראשי, טדאשי הירמאצו עיצב את הדמויות, וקן אראי הלחין את הפסקול. שיר הפתיחה הוא "Let Me Hear" בביצוע Fear", and Loathing in Las Vegas", ושיר הסיום הוא "It’s the Right Time" בביצוע דָאיצ’י מיורה. בכנס "Anime Expo 2015" הוכרז כי הסדרה תשודר בבלוק "Toonami" של ערוץ "Adult Swim" החל מ-4 באוקטובר 2015.

הסדרה שודרה במקביל מחוץ לאסיה באמצעות שירות הזרמת המדיה "קראנצ'ירול", ובדרום-מזרח ודרום אסיה באמצעות "Animax Asia". חברת "Sentai Filmworks" רכשה את זכויות ההפצה בצפון אמריקה, דרום אמריקה, בריטניה, אוסטרליה וניו זילנד. הדיבוב האנגלי הופץ ב-DVD ובבלו ריי בשני חלקים במהלך 2016.
 סרטי לייב-אקשן 
בשנת 2005 רכשה "ניו ליין סינמה" את זכויות העיבוד הקולנועי למאנגה, אולם בעלותה על הזכויות פקעה בשנת 2013. בעקבות זאת זכתה חברת "טוהו" בזכויות, והחליטה לעבד את המאנגה לשני סרטי לייב-אקשן בבימוי טקאשי ימאזאקי. הסרט הראשון, "Parasyte: Part 1", עלה לאקרנים בנובמבר 2014, והמשכו, "Parasyte: Part 2", באפריל 2015.

 סדרת לייב-אקשן 
באוגוסט 2022 הכריזה "נטפליקס" על הפקת סדרת טלוויזיה דרום קוריאנית בשם "Parasyte: The Grey", בבימויו של יאון סאנג-הו ובהפקת "Climax Studio" ו-"Wow Point". בסדרה מככבים ג’ון סו-ני, קו קיו-הוואן ולי ג’ונג-היון בתפקידים הראשיים. כל ששת פרקיה עלו לשידור ברחבי העולם ב-5 באפריל 2024.

 ביקורות 
בשנת 1993 זכתה המאנגה בפרס "המאנגה של קודאנשה" ה-17 בקטגוריה הכללית. בשנת 1996 קיבלה הסדרה גם את פרס סייון ה-27 בקטגוריית "המאנגה הטובה ביותר של השנה". בסקר "Manga Sōsenkyo 2021" של "TV Asahi", שבו הצביעו כ-150,000 משתתפים לדירוג 100 סדרות המאנגה האהובות ביותר, דורגה המאנגה במקום ה-60.

נכון לנובמבר 2013 נמכרו למעלה מ-11 מיליון עותקים של המאנגה. בדצמבר 2020 חצתה תפוצת הסדרה את רף 24 מיליון העותקים, ועד אוגוסט 2022 עמדה על למעלה מ-25 מיליון עותקים.

הסדרה זכתה לשבחים ולהמלצות מצד פרופסור נוריהירו קאטו מאוניברסיטת ואסדה, וכן מצד הפילוסוף שונסוקה צורומי. המאנגקאית מאצ'יקו סאטונאקה שיבחה את היצירה ותיארה אותה כ"יצירת מופת המעוררת מחשבה על בעיות יסודיות ומגבירה את המודעות לעיצוב הזהות".

קוני ג'אנג מאתר "Mania.com" העניקה לכרך הראשון את הציון A−. בביקורתה ציינה כי מוקד הסדרה הוא הדינמיקה בין שינאיצ’י למיגי והדיונים ביניהם על טבע האדם. לדבריה, העיסוק הפילוסופי הלא-כבד הוא שהופך את "Parasyte" למאנגה אינטלקטואלית, וככל שהטפילים מסתגלים לחיים האנושיים ומשכללים את יכולות ההסוואה שלהם, שינאיצ’י נקלע לסכנות הולכות וגוברות. היא סיכמה כי אין מדובר רק בסיפור על נער המציל את העולם, אלא גם על נער על סף בגרות וזרועו הימנית הצינית והמרדנית – והמליצה על הסדרה בחום.

עיבוד האנימה בהפקת "Madhouse" התקבל באהדה הן בקרב מבקרים והן בקרב הקהל, וזכה לשבחים על איכות האנימציה, עיצוב הדמויות, קצב העלילה והפסקול. בנובמבר 2019 כללה "קראנצ'ירול" את " ברשימת "100 סדרות האנימה הטובות של שנות ה-2010", ו-"IGN" דירג אותה בין סדרות האנימה הבולטות של אותו עשור.
 איסור הפצה בסין 
ב־12 ביוני 2015 פרסם משרד התרבות של סין רשימה של 38 כותרי אנימה ומאנגה שנאסרו להפצה ב, ובהם "Parasyte". עם זאת, עיבוד הלייב-אקשן הקולנועי של הסדרה הופץ בבתי קולנוע ברחבי סין בגרסה מיוחדת באורך 125 דקות, אשר איחדה וערכה מחדש חלקים מן הסרטים הראשון והשני.

 קישורים חיצוניים 

 הערות שוליים 

קטגוריה:אנימות ומאנגות מדע בדיוני
קטגוריה:אנימות ומאנגות על-טבעי
קטגוריה:זיכיונות אנימה ומאנגה
קטגוריה:נטפליקס: תוכניות וסדרות
קטגוריה:סדרות אנימה משנות ה-2010
קטגוריה:סדרות אנימה המבוססות על מאנגה
קטגוריה:סדרות אנימה
קטגוריה:סדרות מאנגה